Broj: 711-I-1474-P-219/20-02-17

Zagreb, 2. listopada 2020.g*.*

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., 4. i 5. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev Karoline Šestak, savjetnice u Odboru za gospodarstvo Hrvatskoga sabora,** za davanjem očitovanja Povjerenstva**,** na 100. sjednici, održanoj dana 2. listopada 2020.g, daje sljedeće:

**OČITOVANJE**

**Na temelju članka 14. stavka 1. ZSSI-a u vezi s člankom 20. stavkom 3. ZSSI-a dužnosnik iz članka 3. ZSSI-a ne može za vrijeme obnašanja dužnosti te u razdoblju od 12 mjeseci od prestanka obnašanja dužnosti, obavljati poslove člana Uprave niti člana Nadzornog odbora Financijske agencije, osim dužnosnika koji je u Nadzorni odbor Financijske agencije izabran iz redova zastupnika u Hrvatskom saboru, kao član Odbora za financije i državni pro­račun Hrvatskoga sabora, ali bez prava na naknadu za članstvo u nadzornom tijelu.**

Obrazloženje

Zahtjev za davanjem očitovanja Povjerenstvu podnijela je Karolina Šestak, savjetnica u Odboru za gospodarstvo Hrvatskoga sabora. U knjigama ulazne pošte zahtjev je zaprimljen dana 29. lipnja 2020. te se povodom istog vodi predmet pod brojem P-219/20.

Podnosteljica se poziva na odredbe članka 14. stavaka 1. i 2. ZSSI-a te navodi da FINA u sudskom registru nije upisana kao ustanova ili izvanproračunski fond, već kao druga osoba po posebnom propisu, dok se poslovni subjekti iz članka 14. stavka 1. ZSSI-a ne navode u članku 14. stavku 2. ZSSI-a kojim se propisane iznimke od zabrane članstva u upravnim i nadzornim tijelima ustanove odnosno izvanproračunskog fonda.

Podnositeljica traži očitovanje Povjerenstva mogu li dužnosnici koji obnašaju dužnosti te dužnosnici koji su prestali obnašati dužnost, a unutar godine dana od dana prestanka njezina obnašanja, obavljati funkciju člana Uprave Financijske agencije (u daljnjem tekstu: FINA) ili člana Nadzornog odbora FINA-e, obzirom na njezin pravni status.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. S obzirom da se zahtjevom traži tumačenje odredbi ZSSI-a koje se odnose na dužnosnike iz toga članka ZSSI-a, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje.

Uvidom u podatke nadležnog sudskog registra Trgovačkog suda u Zagrebu, utvrđeno je da je pod matičnim brojem subjekta: 080422905 upisana Financijska agencija, skraćena tvrtka FINA, s pravnim oblikom Financijska agencija, osnivački akt Zakon o Financijskoj agenciji.

Sukladno članku 4. stavku 4. ZSSI-a poslovni subjekti u smislu odredbi tog Zakona su trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka ZSSI-a propisano je da, iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Čankom 12. ZSSI-a propisno je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primati drugu plaću ni naknadu za obnašanje druge javne dužnosti, osim ako je zakonom drugačije propisano.

Sukladno članku 1. Zakona o Financijskoj agenciji („Narodne novine“ broj 117/01., 60/04. i 42/05.) FINA je prav­na osoba čije se ustrojstvo i način rada uređuje tim Zakonom i propisima na temelju njega, a osnivač je Republika Hrvatska.

Prema članku 3. stavku 1. navedenog Zakona FINA obavlja poslove informatičko-tehnološke podrške radu sustava državne riznice, informatičko-tehnološke podrške sustavu prikupljanja javnih prihoda, informatičko-tehnološke podrške REGOS-u (prijama i kontrole naloga za plaćanje vezanih uz RS obrazac, uparivanja podataka zajedno sa REGOS-om, s podatcima na nalozima za plaćanje javnih davanja, dostave naloga za plaćanje po izvršenom usklađivanju na izvršenje u ovlaštenu organizaciju za obavljanje platnog prometa u kojoj se vodi račun platitelja), informatičko-tehnološke podrške drugim registrima osiguranika, prikupljanja, obrade, objave i dostave podataka iz različitih izvora, te osiguravanja povezivanja i višenamjenske uporabe podataka iz registra za daljnju evidencijsku, analitičku i informativnu uporabu u ministarstvima i službama Vlade Republike Hrvatske za potrebe državne statistike i javnosti.

Člankom 4. istog Zakona propisano je da FINA obavlja komercijalne djelatnosti koje se odnose na usluge u ime i za račun komercijalnog bankarstva, distribucije i obrade gotovine u ime Hrvatske narodne banke, vođenja sustava za međubankovne obračune (NKS), vođenje nacionalnog sustava za izdavanje javnih ključeva – Registar digitalnih certifikata (RDC), operativno vođenje drugih javnih i komercijalnih registara te druge djelatnosti utvrđene statutom FINA-e.

FINA je prema članku 4.a tog Zakona ovlaštena pružati usluge poduzetnicima i drugim prav­nim i fizičkim osobama u ostvarivanju njihovih zakonom propisanih prava i obveza, usluge pribavljanja podataka, isprava, odobrenja i drugih akata elektroničkim putem od nadležnih državnih tijela, tijela jedinica lokalne i područne (regionalne) samouprave i pravnih osoba s javnim ovlastima, a po potrebi i usluge dostavljanja tih podataka, isprava i akata tijelima nadležnim za odlučivanje o zahtjevima i drugim podnescima naručitelja usluga.

Člankom 11. Zakona propisano je da FINA ima Nadzorni odbor koji se sastoji od predsjednika, zamjenika predsjednika i tri člana. Predsjednika, zamjenika predsjednika i članove Nadzornog odbora imenuje Vlada Republike Hrvatske na prijedlog Ministarstva financija. Jedan član Nadzornog odbora bira se iz redova saborskih zastupnika, članova Odbora za financije i državni pro­račun Hrvatskoga sabora. Nadzorni odbor sukladno članku 13. istog Zakona imenuje i razrješava Upravu FINA-e.

Prema odredbi 14. poslove FINA-e vodi Uprava, koja se sastoji se od predsjednika i najviše četiri člana te se imenuje se na četiri godine, a nakon isteka mandata članovi Uprave mogu biti ponovno imenovani, bez ograničenja broja mandata. Člankom 15. Propisano je da Uprava FINA-e upravlja i rukovodi poslovanjem FINA-e, predstavlja i zastupa FINA-u, predlaže Nadzorom odboru donošenje akata iz njegove nadležnosti te odlučuje o drugim pitanjima utvrđenim Statutom.

Iz odredbi posebnog Zakona o FINA-i kojim se uređuje njezino poslovanje, proizlazi da je FINA pravna osoba sui generis osnovana tim Zakonom te da je na taj način upisana u nadležni sudski registar, slijedom čega nije trgovačko društvo, ustanova ili izvanproračunski fond.

Imajući u vidu odredbu članka 4. stavka 4. ZSSI-a koja propisuje da su poslovni subjekti u smislu ZSSI-a i druge pravne osobe te da pored poslova koje obavlja za Državnu riznicu i druga državna tijela, FINA može obavljati i komercijalne djelatnosti na tržištu i pružati Zakonom definirane usluge poduzetnicima i od toga stjecati prihod, nedvojbeno proizlazi kako se radi o poslovnom subjektu u smislu navedene zakonske odredbe.

Članstvo u Upravi FINA-e, imajući u vidu ovlasti toga tijela kako su propisana odredbama Zakona o financijskoj agenciji, predstavlja obavljanje poslova upravljanja u poslovnom subjektu. Smisao odredbe članka 14. stavka 1. ZSSI-a je zabrana da dužnosnici obavljaju upravne i nadzorne poslove u svim poslovnim subjektima koji imaju takva tijela, osim ako se radi o dopuštenim iznimkama koje se odnose na ustanove i izvanproračunske fondove proglašene od posebnog interesa.

Stoga je u konkrenom slučaju mjerodavna odredba članka 20. stavka 3. ZSSI-a u svezi s člankom 14. stavkom 1. ZSSI-a koja beziznimno zabranjuje članstvo u upravnom i nadzornom tijelu trgovačkog društva i obavljanje poslova upravljanja poslovnim subjektom u razdoblju obnašanja dužnosti te u razdoblju od 12 mjeseci od prestanka obnašanja dužnosti, dok se ne primjenjuje odredba članka 14. stavka 2. ZSSI-a koja se odnosi na iznimnu dopuštenost članstva dužnosnika u upravnom vijeću ustanove odnosno nadzornom odboru izvanproračunskog fonda.

Slijedom navedenoga, dužnosnik iz članka 3. ZSSI-a ne može na temelju članka 14. stavka 1. ZSSI-a i članka 20. stavka 3. ZSSI-a za vrijeme obnašanja dužnosti kao i u razdoblju od 12 mjeseci od prestanka obnašanja dužnosti, obavljati poslove člana Uprave FINA-e niti obavljati funkciju člana Nadzornog odbora FINA-e, osim ako se radi o dužnosniku, članu Nadzornog odbora FINA-e koji je izabran iz redova zastupnika u Hrvatskom saboru, kao član Odbora za financije i državni proračun.

Imajući u vidu da je FINA pravna osoba osnovana od strane Republike Hrvatske i da, između ostalog, obavlja poslove od javnog interesa za državu te da se zastupnik u Hrvatskom saboru, član navedenog Odbora, upravo povodom obnašanja te dužnosti bira u Nadzorni odbor FINA-e, to se obavljanje funkcije člana Nadzornog odbora FINA-e smatra obavljanjem druge javne dužnosti.

Obzirom da odredbama navedenog posebnog Zakona niti odredbama drugog zakona nije propisano da zastupnik u Hrvatskom saboru koji je istodobno član Nadzornog odbora FINA-e može primati naknadu za obavljanje druge javne dužnosti, zastupnik u Hrvatskom saboru koji prima plaću ili razliku plaće za obnašanje te dužnosti ne može, sukladno članku 12. ZSSI-a, primati i naknadu za članstvu u Nadzornom odboru FINA-e.

Slijedom navedenog Povjerenstvo je dalo očitovanje kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Podnositeljici zahtjeva Karolini Šestak, putem elektroničke pošte
2. Objava na internetskoj stranici Povjerenstva
3. Pismohrana